CELEX: 32022D0668
Language: sk
Date: 2022-04-21 00:00:00
Title: Rozhodnutie Rady (SZBP) 2022/668 z 21. apríla 2022, ktorým sa mení rozhodnutie (SZBP) 2021/2032 o opatrení pomoci v rámci Európskeho mierového nástroja na podporu vojenských jednotiek, ktoré cvičí výcviková misia EÚ v Mozambiku

22.4.2022   
               
               
                  SK
               
               
                  Úradný vestník Európskej únie
               
               
                  L 121/44
               
            
         ROZHODNUTIE RADY (SZBP) 2022/668
         z 21. apríla 2022,
         ktorým sa mení rozhodnutie (SZBP) 2021/2032 o opatrení pomoci v rámci Európskeho mierového nástroja na podporu vojenských jednotiek, ktoré cvičí výcviková misia EÚ v Mozambiku
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 28 ods. 1 a článok 41 ods. 2,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 19. novembra 2021 prijala rozhodnutie (SZBP) 2021/2032 (1), ktorým sa stanovilo opatrenie pomoci s finančnou referenčnou sumou 40 000 000 EUR (ďalej len „finančná referenčná suma“) určenou na pokrytie poskytovania vybavenia, ktoré nie je určené na použitie smrtiacej sily, a dodávok pre jednotky mozambických ozbrojených síl, ktoré má vycvičiť výcviková misia EÚ v Mozambiku (EUTM Mozambique).
                  
               
                     (2)
                  
                  
                     Finančná referenčná suma je dostatočná na poskytnutie vybavenia, ktoré nie je určené na použitie smrtiacej sily, a dodávok uvedených v článku 1 ods. 3 rozhodnutie (SZBP) 2021/2032 pre päť z 11 jednotiek mozambických ozbrojených síl, ktoré má vycvičiť misia EUTM Mozambique v období rokov 2021 – 2023. S cieľom riešiť potreby zostávajúcich šiestich jednotiek by sa finančná referenčná suma mala zvýšiť o 45 000 000 EUR.
                  
               
                     (3)
                  
                  
                     Rozhodnutie (SZBP) 2021/2032 by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Rozhodnutie (SZBP) 2021/2032 sa mení takto:
            
                        1.
                     
                     
                        V článku 1 sa odsek 4 nahrádza takto:
                        
                           „4.   Trvanie opatrenia pomoci je 36 mesiacov odo dňa uzavretia zmluvy medzi správcom opatrení pomoci konajúcim ako povoľujúci úradník a subjektom uvedeným v článku 4. ods. 2 v súlade s článkom 32 ods. 2 písm. a) rozhodnutia (SZBP) 2021/509.“
                        
                     
                  
                        2.
                     
                     
                        V článku 2 sa odsek 1 nahrádza takto:
                        
                           „1.   Finančná referenčná suma určená na pokrytie výdavkov spojených s týmto opatrením pomoci je 85 000 000 EUR.“
                        
                     
                  
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 21. apríla 2022
            
               
                  Za Radu
               
               
                  predseda
               
               J.-Y. LE DRIAN
            
         
         
            (1)  Rozhodnutie Rady (SZBP) 2021/2032 z 19. novembra 2021 o opatrení pomoci v rámci Európskeho mierového nástroja na podporu vojenských jednotiek, ktoré cvičí výcviková misia EÚ v Mozambiku (Ú. v. EÚ L 415, 22.11.2021, s. 25).